## Rješenje Ustavnog suda Republike Hrvatske broj:U-III-2066/2006 od 25. listopada 2006.

### NN 128/2006 (27.11.2006.), Rješenje Ustavnog suda Republike Hrvatske broj:U-III-2066/2006 od 25. listopada 2006.

# USTAVNI SUD REPUBLIKE HRVATSKE

**2848**

Ustavni sud Republike Hrvatske, u Vijeću za rješavanje postupovnih pretpostavki
za odlučivanje o ustavnim tužbama, u sastavu sudac Milan Vuković, predsjednik
Vijeća, te suci Ivan Matija i Nevenka Šernhorst, članovi Vijeća, u postupku koji
je ustavnom tužbom pokrenuo R. L., kojeg zastupa B. P.-T., odvjetnica u R., na
sjednici održanoj dana 25. listopada 2006. godine, jednoglasno je donio

## RJEŠENJE

I. Ustavna tužba se odbacuje.
II. Ovo rješenje objavit će se u »Narodnim novinama«.

```
Obrazloženje
```

1. Podnositelj je podnio ustavnu tužbu protiv presude Županijskog suda u Rijeci,
broj: Gž-1185/05 od 5. travnja 2006. godine, kojim je odbijena kao neosnovana
njegova žalba i potvrđena presuda Općinskog suda u Rijeci, broj: P-3711/92 od 1.
prosinca 2004. godine. Navedenom prvostupanjskom presudom u točki I. izreke
usvojen je protutužbeni zahtjev tužene – protutužiteljice V. L., te je utvrđeno
na temelju članka 65. stavka 2. Zakona o stambenim odnosima, da tužena zadržava
isključivo stanarsko pravo na stanu u Rijeci, a dosadašnji nositelj stanarskog
prava podnositelj kao tužitelj to prestaje biti.

*Ustavna tužba nije dopuštena.*
2. Odredbe članka 62. stavci 2. i 3. Ustavnog zakona o Ustavnom sudu Republike
Hrvatske (»Narodne novine«, broj: 99/99, 29/02 i 49/02 – pročišćeni tekst, u
nastavku: Ustavni zakon) propisuju:
*»Ako je zbog povrede ustavnih prava dopušten drugi pravni put, ustavna tužba
može se podnijeti tek nakon što je taj pravni put iscrp­ljen. U stvarima u
kojima je dopušten upravni spor, odnosno revizija u parničnom ili izvanparničnom
postupku, pravni put je iscrpljen nakon što je odlučeno i o tim pravnim
sredstvima«.*
3. Prema odredbi članka 52. stavka 1. Zakona o najmu stanova (»Narodne novine«,
broj: 91/96. i 48/98.) postupci pokrenuti prema odredbama Zakona o stambenim
odnosima (»Narodne novine«, broj: 51/85., 42/86., 22/92. i 70/93.) do stupanja
na snagu toga Zakona, dovršit će se prema Zakonu o stambenim odnosima.
4. Odredba članka 106. Zakona o stambenim odnosima (»Narod­ne novine«, broj:
51/85., 42/86., 22/92. i 70/93.) propisuje:
*»U sporovima iz člana 65, 68, 91, 97, 122, 125, 141, 142. i 146. ovog zakona
revizija je dopuštena.«*5. Podnošenje ustavne tužbe protiv presude Županijskog suda u Rijeci, broj: Gž-1185/05
od 5. travnja 2006. godine, u konkretnom slučaju nije dopušteno, jer nije
ispunjena jedna od pretpostavki za podnošenje ustavne tužbe, a to je
iscrpljenost dopuštenog pravnog puta. Naime, podnositelj je podnio tužbu radi
zadržavanja stanarskog prava 10. studenoga 1992. godine, u vrijeme važenja
Zakona o stambenim odnosima, te je prema citiranoj odredbi Zakona o stambenim
odnosima protiv osporene drugostupanjske presude mogao izjaviti reviziju.
6. Slijedom iznijetoga, a na temelju članka 72. Ustavnog zakona, riješeno je kao
u izreci.
7. Objava ovog rješenja temelji se na članku 29. stavku 1. Ustav­nog zakona.

Broj: U-III-2066/2006
Zagreb, 25. listopada 2006.

USTAVNI SUD REPUBLIKE HRVATSKE
Predsjednik Vijeća
**Milan Vuković**, v. r.

Rješenje, NN 128/2006-2848
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)